Document ID: 32014R0718

REGULAMENTUL DE PUNERE ÎN APLICARE (UE) NR. 718/2014 AL COMISIEI
din 27 iunie 2014
de modificare a Regulamentului (CE) nr. 669/2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele privind sănătatea animală și bunăstarea animalelor (2), în special articolul 15 alineatul (5) și articolul 63 alineatul (1),
întrucât:
(1)
Regulamentul (CE) nr. 669/2009 al Comisiei (3) stabilește norme privind controalele oficiale consolidate care trebuie efectuate asupra importurilor de hrană pentru animale și produse alimentare de origine neanimală enumerate în anexa I la regulamentul menționat anterior (denumită în continuare „lista”), la punctele de intrare pe teritoriile menționate în anexa I la Regulamentul (CE) nr. 882/2004.
(2)
Articolul 2 din Regulamentul (CE) nr. 669/2009 prevede că lista trebuie să fie revizuită periodic, cel puțin trimestrial, luând în considerare cel puțin sursele de informare menționate la articolul respectiv.
(3)
Frecvența și relevanța recentelor incidente alimentare notificate prin Sistemul rapid de alertă pentru alimente și furaje, constatările auditurilor efectuate în țări terțe de către Oficiul Alimentar și Veterinar, precum și rapoartele trimestriale privind transporturile de hrană pentru animale și alimente de origine neanimală prezentate Comisiei de către statele membre, în conformitate cu articolul 15 din Regulamentul (CE) nr. 669/2009, indică faptul că lista ar trebui modificată.
(4)
În special, pentru transporturile de struguri de masă provenind din Peru și de caise uscate provenind din Turcia, sursele relevante de informații indică apariția unor riscuri noi care justifică introducerea unor controale oficiale consolidate. Prin urmare, ar trebui să se includă în listă rubrici referitoare la aceste transporturi.
(5)
În plus, lista ar trebui modificată prin eliminarea rubricilor referitoare la produsele pentru care informațiile disponibile indică, în general, un grad satisfăcător de conformitate cu cerințele de siguranță relevante din legislația Uniunii și pentru care efectuarea de controale oficiale consolidate nu mai este, în consecință, justificată. Pe această bază, rubrica din listă referitoare la curry-ul din India ar trebui să fie eliminată.
(6)
În ultimul rând, lista ar trebui modificată pentru a crește frecvența controalelor oficiale asupra mărfurilor pentru care aceleași surse de informații arată un grad mai mare de neconformitate cu legislația relevantă a Uniunii, justificând astfel introducerea unor controale oficiale consolidate. Prin urmare, rubrica din listă referitoare la Brassica oleracea provenind din China ar trebui modificată în consecință.
(7)
Pentru a se asigura consecvența și claritatea, este adecvat să se înlocuiască anexa I la Regulamentul (CE) nr. 669/2009.
(8)
Articolul 19 din Regulamentul (CE) nr. 669/2009 prevede o perioadă de tranziție de cinci ani de la intrarea în vigoare a regulamentului menționat, în care cerințele minime pentru punctele de intrare desemnate (PID) să poată fi puse treptat în aplicare. Așadar, pe perioada de tranziție, ar trebui să li se permită autorităților competente din statele membre să desfășoare controalele identității și controalele fizice care se impun la punctele de control, altele decât PID. În aceste cazuri, punctele de control respective ar trebui să respecte cerințele minime pentru PID stabilite în regulament. Această perioadă de tranziție expiră la 14 august 2014.
(9)
O serie de state membre au informat Comisia că încă se confruntă cu dificultăți practice în punerea în aplicare a cerințelor minime pentru PID. În plus, revizuirea dispozițiilor aplicabile PID și controalelor la frontieră în general este în prezent în curs de desfășurare, după adoptarea de către Comisie a unei propuneri de regulament al Parlamentului European și al Consiliului privind controalele oficiale și alte activități oficiale (4). Aceasta poate duce la modificări ale cerințelor aplicabile PID și controalelor la frontieră în general. În așteptarea rezultatului acestei reexaminări, este oportun să se prelungească perioada de tranziție prevăzută la articolul 19 din Regulamentul (CE) nr. 669/2009, pentru o perioadă suplimentară de cinci ani, astfel încât să se faciliteze intrarea în vigoare a oricărei noi cerințe care ar putea rezulta din această evaluare.
(10)
Prin urmare, Regulamentul (CE) nr. 669/2009 ar trebui modificat în consecință.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 669/2009 se modifică după cum urmează:
1.
La articolul 19, alineatul (1) se înlocuiește cu următorul text:
„(1) Timp de zece ani de la data intrării în vigoare a prezentului regulament, în cazul în care un punct de intrare desemnat nu este echipat cu instalațiile necesare pentru efectuarea controalelor de identitate și a controalelor fizice, astfel cum se prevede la articolul 8 alineatul (1) litera (b), controalele respective se pot efectua la un alt punct de control din același stat membru, care este autorizat în acest sens de către autoritatea competentă, înainte ca mărfurile să fie declarate pentru punerea în liberă circulație, cu condiția ca punctul de control în cauză să respecte cerințele minime stabilite la articolul 4.”
2.
Anexa I la Regulamentul (CE) nr. 669/2009 se înlocuiește cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 iulie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iunie 2014.

Labels: 17
5
0
3
6